b'\n_START_ARTICLE_\nMartti Kuusinen\n_START_PARAGRAPH_\nMartti Kuusinen (ven. \xd0\x9c\xd0\xb0\xd1\x80\xd1\x82\xd1\x82\xd0\xb8 \xd0\xad\xd1\x81\xd0\xb0\xd0\xb5\xd0\xb2\xd0\xb8\xd1\x87 \xd0\x9a\xd1\x83\xd1\x83\xd1\x81\xd0\xb8\xd0\xbd\xd0\xb5\xd0\xbd, Martti Esajevit\xc5\xa1 Kuusinen; 13. lokakuuta 1928 Leningrad \xe2\x80\x93 30. hein\xc3\xa4kuuta 2001 Petroskoi) oli ven\xc3\xa4j\xc3\xa4nsuomalainen leksikografi ja yliopisto-opettaja_NEWLINE_Martti Kuusinen syntyi kommunistipoliitikko Otto Ville Kuusisen pojan Esan perheeseen. Vuonna 1931 perhe siirtyi Leningradista Petroskoihin, jossa Esa ty\xc3\xb6skenteli kustannusliike Kirjan toimittajana. \xc3\x84iti Taina Mustonen toimi aluksi opettajana ja my\xc3\xb6hemmin Karjalan radion toimittajana. Vanhemmat pid\xc3\xa4tettiin Stalinin vainoissa syyskuussa 1937. \xc3\x84iti ammuttiin seuraavan vuoden helmikuussa, mutta is\xc3\xa4 p\xc3\xa4\xc3\xa4si palaamaan kotiin vuonna 1939. H\xc3\xa4n kuoli keuhkotautiin vuonna 1949._NEWLINE_Toisen maailmansodan aikana vuosina 1941\xe2\x80\x931943 Martti oli mummonsa kanssa evakuoituna Ba\xc5\xa1kiriassa. Petroskoihin h\xc3\xa4n palasi vuonna 1944. Vuonna 1946 Kuusinen valmistui keskikoulusta ja alkoi opiskella ven\xc3\xa4j\xc3\xa4n kielt\xc3\xa4 ja kirjallisuutta Petroskoin yliopistossa. Vuonna 1948 h\xc3\xa4n siirtyi yliopiston suomalais-ugrilaiselle osastolle, josta h\xc3\xa4n valmistui vuonna 1951. Samana vuonna Kuusinen p\xc3\xa4\xc3\xa4si Neuvostoliiton tiedeakatemian Karjalan filiaalin jatko-opiskelijaksi. H\xc3\xa4n suoritti opintonsa Tarton yliopistossa Paul Aristen johdolla. Vuonna 1954 Kuusinen alkoi ty\xc3\xb6skennell\xc3\xa4 tiedeakatemian Karjalan filiaalin kielen, kirjallisuuden ja historian instituutissa ja samana vuonna h\xc3\xa4n v\xc3\xa4itteli Moskovassa kandidaatiksi aiheenaan suomen kielen partisiipit._NEWLINE_Tiedeakatemian instituutissa Kuusinen jatkoi ty\xc3\xb6t\xc3\xa4\xc3\xa4n partisiippien parissa sek\xc3\xa4 osallistui vuonna 1958 julkaistun suomen kieliopin laatimiseen. H\xc3\xa4nen t\xc3\xa4rkein teht\xc3\xa4v\xc3\xa4ns\xc3\xa4 oli kuitenkin uuden ven\xc3\xa4l\xc3\xa4is-suomalaisen suursanakirjan valmistelu yhdess\xc3\xa4 Helmi Lehmuksen, Anni Flinkmanin ja Veera Ollikaisen kanssa. Sanakirja ilmestyi Moskovassa vuonna 1963 ja Suomessa WSOY:n julkaisemana vuonna 1972. Se oli Pekka Kijasen vuonna 1912 toimittaman teoksen j\xc3\xa4lkeen j\xc3\xa4rjestyksess\xc3\xa4 toinen laaja ven\xc3\xa4l\xc3\xa4is-suomalainen sanakirja, joka pysyi k\xc3\xa4yt\xc3\xb6ss\xc3\xa4 aina 1990-luvun lopulle saakka._NEWLINE_Vuonna 1963 Kuusinen hyv\xc3\xa4ksyttiin dosentiksi Petroskoin yliopiston suomen kielen ja kirjallisuuden laitokselle, jossa h\xc3\xa4n ty\xc3\xb6skenteli vuoteen 1977 saakka. T\xc3\xa4n\xc3\xa4 aikana h\xc3\xa4n toimi yhden lukuvuoden aikana ven\xc3\xa4j\xc3\xa4n kielen opettajana Tampereen yliopistossa. Petroskoissa Kuusinen opetti suomen kielioppia ja kielihistoriaa, piti k\xc3\xa4yt\xc3\xa4nn\xc3\xb6n harjoituksia sek\xc3\xa4 ohjasi kurssi- ja diplomit\xc3\xb6it\xc3\xa4. Kielihistorian luennot julkaistiin kahdessa osassa vuosina 1977 ja 1978._NEWLINE_Vuonna 1978 Kuusinen palasi Neuvostoliiton tiedeakatemian Karjalan filiaalin kielen, kirjallisuuden ja historian instituuttiin valmistelemaan uutta ven\xc3\xa4l\xc3\xa4is-suomalaista suursanakirjaa. 1980-luvun alussa ty\xc3\xb6h\xc3\xb6n liittyiv\xc3\xa4t Veera Ollikainen ja Julia Syrj\xc3\xa4l\xc3\xa4inen (Koppaleva) sek\xc3\xa4 Suomesta Joensuun  yliopisto. Varsin korkealaatuisena pidetty sanakirjan julkaisi WSOY Suomessa vuonna 1997 ja seuraavana vuonna Russki jazyk -kustantamo Moskovassa._NEWLINE_Uuden sanakirjan laatimisen ohella Kuusinen jatkoi ty\xc3\xb6t\xc3\xa4\xc3\xa4n luennoitsijana ja ohjaajana Petroskoin yliopistossa. Vuonna 1981 Petroskoissa julkaistiin h\xc3\xa4nen laatimansa suomalais-ven\xc3\xa4l\xc3\xa4inen koulusanakirja. Vuonna 1988 Moskovassa julkaistu ven\xc3\xa4l\xc3\xa4is-suomalainen verbisanakirja on ollut ahkerassa k\xc3\xa4yt\xc3\xb6ss\xc3\xa4 my\xc3\xb6s suomalaisten ven\xc3\xa4j\xc3\xa4n kielen opiskelijoiden keskuudessa._NEWLINE_Kuusinen palasi Petroskoin yliopiston p\xc3\xa4\xc3\xa4toimiseksi opettajaksi vuonna 1992. Vuonna 1998 h\xc3\xa4nelle my\xc3\xb6nnettiin Karjalan tasavallan ansioituneen tieteellisen ty\xc3\xb6ntekij\xc3\xa4n arvonimi.'